ทยอยอพยพคนไทยในยูเครน ไปยังศูนย์ปฏิบัติการช่วยเหลือคนไทย เมืองลวิฟ แล้ว
สถานเอกอัครราชทูต ณ กรุงวอร์ซอ แจ้งสถานะการช่วยเหลือคนไทยในยูเครน ล่าสุด คณะเจ้าหน้าที่จากสถานทูตฯ 3 คน เดินทางจากกรุงวอร์ซอ ไปถึงศูนย์ปฏิบัติการช่วยเหลือคนไทยเมืองลวิฟและจัดตั้งศูนย์ปฏิบัติการฯ เรียบร้อยแล้ว เบื้องต้นมีคนไทย 10 คนพร้อมคู่สมรสชาวยูเครน เดินทางเข้ามาพักที่ศูนย์ปฏิบัติการฯ แล้ว และมีคนไทยอีกประมาณ 20-30 คน แจ้งว่ากำลังอยู่ในระหว่างการเดินทางจากเมืองต่างๆ มายังเมืองลวิฟโดยรถยนต์ส่วนตัว หรือรถไฟขณะที่ สถานการณ์ของกรุงเคียฟและเมืองหลักต่างๆ มีความเสี่ยงและอันตรายมากขึ้นเป็นลำดับ ทำให้ทางการยูเครน ประกาศให้ประชาชนอยู่ในที่ตั้งและหลีกเลี่ยงการเดินทางออกจากที่พัก โดยเฉพาะในเวลากลางคืน (หลังเวลา 22.00 – 07.00 น.) ทำให้ยังมีคนไทยในเมืองต่างๆ ได้แก่ กรุงเคียฟ เมือง Kharkiv (คาคีฟ) เมือง Mykolaiv (มิกโคลาอีฟ) ยังต้องอยู่ ณ ที่ตั้งเพื่อความปลอดภัย เช่น ที่พักที่นายจ้างจัดให้ สถานที่หลบภัย สถานีรถไฟใต้ดิน ตามคำแนะนำของทางการยูเครน โดยทางสถานทูตฯ จะเตรียมจัดหารถเช่าและช่องทางการเดินทางสาธารณะที่เปิดให้บริการเพื่อนำคนไทยออกมาจากพื้นที่เสี่ยงและเดินทางออกจากยูเครนให้เร็วที่สุดต่อไปสำหรับแผนการนำคนไทยออกจากยูเครน วันอาทิตย์ที่ 27 กุมภาพันธ์นี้ จะนำคนไทยจากเมือง Odessa จำนวน 40 คน เดินทางไปยังจุดผ่านแดนยูเครน-โรมาเนีย (ระยะทาง 300 ก.ม.)  โดยรถบัสเช่า จากนั้นทางสถานเอกอัคราชทูต ณ กรุงบูคาเรสต์ จะช่วยนำกลุ่มคนไทย เดินทางไปยังกรุงบูคาเรสต์โดยรถบัส เพื่อเตรียมเดินทางกลับประเทศไทยโดยเครื่องบินพาณิชย์ในวันที่ 1 และ 2 มีนาคม 2565 และวันจันทร์ที่ 28 กุมภาพันธ์ (หรือวันอาทิตย์ที่ 27 ก.พ.) นำคนไทยที่เข้าพักในศูนย์ปฏิบัติการฯ และคนไทยที่มีที่พักในเมืองลวีฟ ประมาณ 30-60 คน เดินทางเข้าประเทศโปแลนด์ ไปยังกรุงวอร์ซอ เพื่อเตรียมการเดินทางกลับประเทศไทยโดยเครื่องบินพาณิชย์ต่อไป จากการประสานกับผู้แทนกลุ่มคนไทยในเมืองต่างๆ คนไทยทุกคนยังปลอดภัย  ไม่มีใครได้รับบาดเจ็บ หรือได้รับอันตราย